РЕГЛАМЕНТ (ЕС) № 566/2014 НА СЪВЕТА
от 26 май 2014 година
за изменение на Регламент (ЕО) № 617/2007 по отношение на приложението на преходния период между 10-ия ЕФР и 11-ия ЕФР до влизането в сила на Вътрешното споразумение за 11-ия ЕФР
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Споразумението за партньорство между членовете на групата държави от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна с последните му изменения (1) („Споразумението за партньорство АКТБ - ЕС“),
като взе предвид Вътрешното споразумение между представителите на правителствата на държавите членки, заседаващи в рамките на Съвета, относно финансирането на помощта от Общността по финансовата рамка за периода 2008-2013 г. в съответствие със Споразумението за партньорство АКТБ и ЕО и относно разпределянето на финансовата помощ за отвъдморските страни и територии, по отношение на които се прилага четвърта част от Договора за ЕО (2) („Вътрешното споразумение“), и по-специално член 10, параграф 1 от него,
като взе предвид предложението на Европейската комисия,
като взе предвид становището на Европейската инвестиционна банка,
като има предвид, че:
(1)
С Решение 2013/759/ЕС на Съвета (3) бяха въведени преходни мерки за управление на Европейския фонд за развитие (ЕФР) („преходен инструмент“), за да се осигури наличността на средства за сътрудничеството с държавите от Африка, Карибите и Тихоокеанския басейн и с отвъдморските страни и територии, както и за разходи за подкрепа, за периода от 1 януари 2014 г. до влизането в сила на 11-ия ЕФР.
(2)
Необходимо е да се измени регламент (ЕО) № 617/2007 на Съвета (4) с оглед на оперативното и финансовото управление от Комисията на преходния инструмент в преходния период между 10-ия ЕФР и 11-ия ЕФР до влизането в сила на Вътрешното споразумение за 11-ия ЕФР и Регламента за изпълнение на 11-ия ЕФР.
(3)
Целесъобразно е по същия начин да бъдат променени правилата за изпълнение за оперативното и финансовото управление на Инвестиционния инструмент по време на настоящия преходен период.
(4)
Организацията и функционирането на Европейската служба за външна дейност (ЕСВД) са описани в Решение 2010/427/ЕС на Съвета (5).
(5)
Следователно Регламент (ЕО) № 617/2007 следва да се измени съответно,
ПРИЕ НАСТОЯЩИЯ РЕГЛАМЕНТ:
Член 1
За преходния период между 10-ия ЕФР и 11-ия ЕФР до влизането в сила на Вътрешното споразумение за 11-ия ЕФР членове 1-16 от Регламент (ЕО) № 617/2007 се заменят с разпоредбите, посочени в приложението към настоящия регламент.
Член 2
Настоящият регламент се прилага в съответствие с Решение 2010/427/ЕС.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Прилага се до влизането в сила на Регламента за изпълнение на 11-ия ЕФР.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 26 май 2014 година.